Dasar Pendidikan Kebangsaan

Dasar Pendidikan Kebangsaan diwujudkan bagi mengantikan sistem pendidikan penjajah selepas kemerdekaan Tanah Melayu pada 1957 dan pembentukan Malaysia pada 1963.

 Latar belakang 
Dalam tahun-tahun menuju kemerdekaan, telah timbul kesedaran di kalangan pemimpin dan rakyat Malaysia tentang betapa mustahaknya diadakan satu sistem pendidikan kebangsaan untuk mengganti sistem pendidikan penjajah bagi memenuhi kehendak negara. Atas kesedaran inilah lahir satu Dasar Pendidikan (Pelajaran) Kebangsaan melalui Penyata Razak 1956 dan dimaktubkan dalam Ordinan Pelajaran, 1957. Dasar pendidikan ini telah disemak semula dalam tahun 1960 yang menghasilkan Laporan Rahman Talib. Laporan Rahman Talib ini kemudian dimaktubkan dalam Akta Pelajaran, 1961.

 Rasional 
Tindakan diambil bagi menggubal satu sistem pendidikan kebangsaan yang sesuai untuk negara yang merdeka dan mempunyai matlamat sendiri.

 Objektif 
Secara amnya objektif Dasar Pendidikan Negara telah dinyatakan di dalam pendahuluan kepada Akta Pelajaran, 1961 iaitu "BAHAWASANYA dasar pelajaran seperti yang diisytiharkan dalam Ordinan Pelajaran, 1957 ialah untuk menubuhkan satu sistem pendidikan yang akan dapat memenuhi keperluan Negara dan menggalakkan perkembangan kebudayaan, sosial, ekonomi, dan politiknya..."

 Strategi Pelaksanaan 

 Menjadikan Bahasa Kebangsaan sebagai bahasa pengantar yang utama;
 Mengadakan kurikulum yang sama dan berorientasikan Malaysia bagi semua jenis sekolah;
 Mewujudkan sistem peperiksaan yang sama bagi semua; 
 Melicinkan tatacara pengurusan pendidikan; 
 Meningkatkan mutu pendidikan keseluruhannya dengan menyediakan pendidikan yang menyeluruh, seimbang dan bersepadu; 
 Mengadakan peluang pendidikan asas selama Sembilan tahun; 
 Mendemokrasikan pendidikan dari segi peluang dan mutu dengan mengagihkan peruntukan secara adil dan memberi perhatian khas kepada kumpulan yang kurang bernasib baik dan kawasan luar bandar atau pendalaman;
 Menyediakan pendidikan rendah mengikut Kurikulum Baru Sekolah Rendah (KBSR) yang berasaskan 3M iaitu membaca, menulis dan mengira pada tahun 1983 yang menjurus kepada kurikulum bersepadu Sekolah Menengah (KBSM) pada tahun 1989. Matlamat utama kurikulum baru ini adalah untuk melahirkan individu yang seimbang dari segi ilmu pengetahuan dan kemahiran yang sesuai dan mempunyai moral serta nilai etika yang kukuh;
 Memperluaskan pendidikan Vokasional dan Teknik melalui penyusunan semula kurikulum Sekolah Vokasional pada tahun 1978; 
 Mempelbagai dan memperbanyakkan kemudahan pendidikan di peringkat universiti terutama dalam bidang sastera gunaan dan sains gunaan; 
 Mempertingkatkan pendidikan kerohanian, moral dan disiplin;
 Menjadikan Bahasa Kebangsaan dan Bahasa Inggeris sebagai mata pelajaran yang wajib diajar di sekolah-sekolah dan memberi peluang yang sempuma bagi pembelajaran bahasa - bahasa lain seperti Bahasa Cina dan Bahasa Tamil; dan
 Menggalakkan aktiviti ko-kurikulum yang memupuk disiplin, seperti pasukan-pasukan kadet tentera, kadet polis, pengakap, puteri Islam dan lain-lain.

 Rujukan 

 https://www.pmo.gov.my/dokumenattached/Dasar/09DASAR_PENDIDIKAN_KEBANGSAAN.pdf

Kategori:Rencana dicipta sempena Fakta untuk Demokrasi 2023
Kategori:Pendidikan di malaysia